Lausunto	
7.11.2013		Dnro 52/020/2013

VALTIOVARAINMINISTERIÖ					
Julkisen hallinnon tieto- ja viestintätekninen 	
toiminto (JulkICT)
Lausuntopyyntö VM1 19:00/2012 1873/00.01.00.01/2012

Ilmatieteen laitoksen lausunto perustietovarantojen viitearkkitehtuurin luonnoksesta
Luonnos perustietovarantojen viitearkkitehtuurista liitteineen on kattava ja monilta osiltaan varsin pieniin yksityiskohtiin menevä esitys. Näkökulma vaihtelee yleisestä arkkitehtuurista, teknisiin määrittelyihin ja keskusjohtoiseen ohjeistukseen toimijoiden tehtävistä.  Keskiössä ovat tiedon tuottajat ja prosessit, ei niinkään palvelut, rajapinnat ja asiakkaat. Teksti ja liitteet sisältävät varsin paljon toistoa, yksityiskohtaisia kuvia ja taulukoita, mikä tekee esityksestä raskaan. Toki kyseessä on luonnos ja esitystapaa ja rakennetta tullaan selkeyttämään. Lyhyt nykytila-analyysi jo käytössä olevista avoimista tietovarastoista ja rajapinnoista voisi olla hyödyllinen. Samoin lyhyt kuvaus ja aikajana käynnissä olevista, viitearkkitehtuuria olennaisesti sivuavista tai seuraavista JulkICT-hankkeista voisi tuoda tarpeellista lisätietoa.
Ilmatieteen laitos on toteuttanut INSPIRE-direktiivin mukaiset avoimen datan rajapinnat vuoden 2013 aikana. Kehitystyö ja uusien datalähteiden liittäminen palveluun jatkuu myös tulevina vuosina. Erityisesti tätä taustaa vasten nousevat seuraavat huomiot:
•	Perustietovarantojen viitearkkitehtuuriluonnoksessa ei ole huomioitu mahdollisia EU:n laajuisia vaatimuksia datan avaamiselle ja rajapinnoille. Tästä esimerkkinä on em. INSPIRE-direktiivi.
•	Avoimen datan säätieto kuuluu perustietovarantoihin, jalostettu tieto voi kuulua myös esimerkiksi strategisen päätöksenteon tietovarantoihin. Vastaavaa, jalostusasteesta riippuvaa siirtymää eri tason varantoihin tapahtunee myös muiden tietojen osalta.
•	PERAssa esitettyjen SOAP ja REST rajapintojen lisäksi INSPIREn määräämät OGC/ISO-standardien mukaiset rajapinnat tulee huomioida.
•	PERA-arkkitehtuurin virheviestit eivät ole yhteensopivia INSPIRE-määritysten kanssa. 
•	Yleisesti tietoturvan osalta voisi olla perusteltua viitata tietoturvatasojen ohjeistukseen protokollatason sijaan. Rajautuminen muutamiin protokolliin kuten SFTP, HTTPS voi olla käytännön kannalta mahdotonta. SFTP-avaimien käyttö yksistään on tietoturvan kannalta suorastaan vaarallista.

Helsingissä 7.11.2013
Matti Keränen			Tarja Riihisaari			Roope Tervo	
Yksikön päällikkö,		Yksikön päällikkö,		Ryhmäpäällikkö,
Tietohallintopalvelut		Palvelukehitys			Asiakasratkaisut